Flere hundre dopingprøver fra OL testes på nytt
Den tyske fjernsynskanalen ARD presenterte mandag kveld oppsiktsvekkende opplysninger: Nye testmetoder ved dopinglaboratoriene i Köln og Moskva som har ført til at en har funnet spor av anabole steroider i hundrevis av dopingprøver. I februar har det gått åtte år siden vinterlekene på italiensk snø. Da går foreldelsesfristen også ut. Skal IOC fakke flere dopede utøvere fra 2006, må det gjøres nå. - Vi tester flere hundre prøver på nytt. Det er snakk om både blod- og urinprøver. Arbeidet har pågått i noen måneder allerede, sier medisinsk sjef i IOC, Arne Ljungqvist, til VG. - Har du stor tro på positive resultater? - Det vet jeg ikke. Det våger jeg ikke spekulere i, sier den svenske IOC-toppen. Dopingprøvene som viser spor av to konkrete anabole steroider i Köln og Moskva, ville vært negative så sent som i 2012.- Men vi tester på nytt med nye metoder hele tiden. Det gjorde vi etter OL i både Athen, Torino og Beijing. Og nå er vi i gang med Torino på nytt. Senere vil vi trolig fra frem dopingprøvene fra Beijing enda en gang, sier han til VG. Dopinglaboratoriene i Köln og Moskva klarer nå å spore to «gamle», populære, steroider i opptil seks måneder etter at utøverne har benyttet seg av dem. Det er betydelig lenger enn tidligere. Stoffene det er snakk om, er Oral-Turinabol og stanozolol. Det siste stoffet er steroidet Ben Johnson testet positivt på under OL i 1988. - Bakgrunnen for at man sparer på gamle prøver, er at det finnes stoffer i omløp som ikke var offisielt på markedet den gangen man konkurrerte. Likevel lekker de gjerne ut fra legemiddelindustrien i en tidlig testfase. Derfor testet vi for eksempel for EPO-varianten «Cera» i etterkant av Beijing-OL, sier Ljungqvist. Ifølge svensken er det trolig bare etter OL og verdensmesterskap i friidrett at dopingprøver spares i hele åtte år. Dette fordi prosessen med å lagre prøvene, og reteste dem, er svært kostbar. Testene fra OL i Torino ligger lagret i Lausanne - ikke Köln eller Moskva. PS! Den nye Wada-koden, som ble vedtatt i Johannesburg nylig, åpner for å lagre dopingprøver i opptil ti år, mot åtte år etter dagens regelverk.
I løpet av et par måneder vet IOC om de har lykkes i et siste forsøk på å ta flere juksemakere fra Torino-OL i 2006.